**Iškilūs muzikai**

Garsioji Suvainių kaime, Kupiškio rajone, gyvenusi Katelių giminė Lietuvai davė dvi įžymias kultūros asmenybes, operos solistus, pedagogus - Juozą Bieliūną ir Juozą Katelę.

Juozo Bieliūno gimtasis kaimas - Kraštai. Paulina Katelytė, dažnai gyvendama pas kun. J. Katelę Panemunelyje, susipažino su Kraštų kaime gyvenusiu ūkininku, gerokai už save vyresniu, Pranciškumi Bieliūnu. Paulinai tebuvo aštuoniolika metų, kai ji tekėjo už 50-čio vyro. Šeima susilaukė aštuonių vaikų. Visi augo dėdės kun. J. Katelės puoselėtoje aplinkoje.

Juozas - antrasis Bieliūnų šeimos vaikas. Jis pasaulį išvydo 1890 metais gruodžio 4 dieną Gabumus muzikai mažasis Juozukas paveldėjo iš abiejų tėvų. Pirmąsias muzikos žinias gavo iš vargonininko dėdės Juozo Katelės. Jaunas vaikinukas nuo paauglystės pradėjo dalyvauti bažnyčios chore ir mėgėjų chore. ”Praslinkus kiek laiko Juozukas taip pažengė muzikoj, kad galėjo mane pavaduoti, vadovauti chorui, vaidinti lietuviškuose spektakliuose“, - savo dienoraštyje rašė dėdė Juozas Katelė, vargonavęs Salose. Suprasdamas, kad jaunuoliui toliau reikia mokytis, 1910 m. jis pakviečia atvykti sūnėną į Kauną. Kaune Juozas vienierius metus lankė Juozo Naujalio muzikos kursus ir, dėdės paskatintas, įstojo į Maskvos konservatoriją. 1916 m. išvyko studijų tęsti į Peterburgą ir tais pačiais metais buvo paimtas į carinės Rusijos kariuomenę. Jaunasis muzikas aštuonis mėnesius kontrabosu griežė Peterburgo Volynės karinio dalinio simfoniniame orkestre. Nuo 1917 iki 1920 metų toliau studijas tęsė Peterburgo konservatorijoje. Giminaičiai dažnai susitikdavo Samaroje. Gyvendamas Peterburge dainavo operoje, spėjo suburti lietuvių chorą, rengė koncertus, vadovavo dramos kuopelei, - organizavo lietuvybės sklaidą tarp tautiečių svetimoje šalyje.

Politinė situacija ir dėdės J. Katelės kvietimas 1920 metų rudenį būsimąjį operos solistą vėl paskatino atvykti į Kauną. Tuo metu Kaune pūtė nauji kultūriniai vėjai. Į įvairias draugijas telkėsi menininkai, taip pat ir muzikai. 1920 m. sausio 29 d. įsteigta Lietuvių meno draugija, kurios įstatuose buvo įrašytas ir Operos teatro kūrimas. Draugija tų pačių metų kovo –balandžio mėnesiais surengė Kaune Meno šventę. Viename iš pirmųjų koncertų su kitais solistais debiutavo J. Katelė. Atliko tik lietuvių kompozitorių sukurtas dainas. Spalio mėnesį pirmajame „Traviatos“ spektaklyje jis dainavo Barono arijas. Susikūrus Operos teatrui menininkai rengė viešnages į kariuomenės dislokacijos vietas. 1921 m. laikraštyje „Trimite“ buvo rašoma, kad teatralai rodo pavyzdį ir neužmiršta kareivių dvasios reikalų. Tų pačių metų birželio mėn. smuikininkas Mykolas Leškevičius ir operos solistai Vladislova Grigaitienė ir Juozas Bieliūnas koncertavo vienuoliktojo pėstininkų pulko kareiviams, kuris buvo dislokuotas Alytuje.

Tačiau laikinai teko pasitraukti iš operinės veiklos. Vienus metus dėstė dainavimą Kauno muzikos mokykloje, o 1921- 1922 metais buvo Valstybinio teatro direktorius. sugrįžęs į teatrą jame dirbo iki 1926 metų. Juozas turėjo puikų, aukštą balsą. Kaip dėdė sakydavo: „Turi registrą su tvirta bemol“. Tapti baritonu jį paskatino Kipras Petrauskas. Antroje operos „Birutė“ premjeroje atliko Kęstučio vaidmenį, buvo pirmasis Demonas, Figaro, Valentinas. Juozas Tumas – Vaižgantas, pažinojęs dainininką nuo viešnagės laikų Panemunėlyje, yra kalbėjęs“. Atlikdamas Valentino vaidmenį buvo nepaprastos vertybės artistas. Balsas didelis, sveikas vaidinime ir giedojime jauti pilnai panaudotą mokyklą, visą pasisavintą jos techniką.“ Tačiau prievarta tapęs tenoru savęs visapusiškai negalėjo atskleisti atlikdamas įvairias partijas operose. 1926 – 1930 išvyko tobulintis į Milaną. J. Bieliūno išleistuvėse dalyvavo ir Maironis.

Grįžęs iš Italijos debiutavo operoje „Aida“, atliko sunkų Redameso vaidmenį. Po šio vaidmens atlikimo išgirdo daug kritikos. Atlikėjui tai buvo didelė drama,- dvi savaites jis neišėjo iš namų. Profesinis talentas buvo stipresnis už kritiką. Labai nuoširdaus, gero įvertinimo sulaukė po jubiliejinio „Traviatos“ spektaklio, kuris įvyko 1930 m. gruodžio 31 d. Jame dainininkas atliko Žermono partiją. „Lietuvos aidas“ rašė: „Po ilgų ir sunkių mėginimų nugalėti gamtą“ - vėl grįžo į baritonų šeimą. Už tai mes nuoširdžiai sveikiname. Panemunėlietis buvo giriamas už 1931 sukurtą Figaro vaidmenį. 1932 m. baigė kaip dainininkas savo kelią. Gimtojo Panemunėlio krašto iki gyvenimo pabaigos nepamiršo visi aštuoni Praciškaus Beliūno vaikai, o vėliau čia gimę ir užaugę brolio Boleslovo palikuonys niekada nepamiršo gimtinės. Sugrįžkime į ankstesnius dešimtmečius. Bieliūnų šeima buvo nuolatiniai svečiai ir dėdės kun. J. Katelės pagalbininkai. Juozo seserys - Adona, Felicija, Ona Bieliūnaitės ruošdavo skaitymo ir muzikos vakarus, mokė vaikus slaptose vargo mokyklose, padėdavo šeimininkauti, priimti svečius.

Tarpukario metu, dažniausiai per Šv. Elžbietos didžiuosius atlaidus, Angelė Bieliūnienė sulaukdavo vyro brolio Juozo Bieliūno ir kitų giminių. Jaunasis dainininkas kartu su kaimo jaunimu nueidavo į Panemunėlį. Pėsčiomis į dvi puses skambėdavo dainos. Po šv. Mišių visi buvo kviečiami į pakermošę. Esant gražiam orui, vaišių stalas laukdavo klebonijos višnyne. Šventadienio pietūs prasidėdavo malda, aukštų liepų viršūnėmis nuvilnydavo mėgstamiausia kun. J. Katelės lietuvių liaudies daina „Karvelėli paukštužėli“ . Labiausiai svečiai mėgo parymoti sodo pakraštyje, kur iš vieno medžio kamieno augo aštuonios aukštos liepos. Puikiai visi sutarė su čia dirbusiais klebonais Kazimieru Mockumi ir Juozapu Matelioniu „Dainuodavo miestiečiai klebonijos sode, dainuodavo šienaudami, dainuodavo prakaitą nuplovę prie Ruopiškio ežero, giedodavo ir grodavo vargonais.“ Pasakojo Palmira Jekelevičienė, gyvenusi Skapiškyje. Kun. J. Katelės dviejų augintinių rūpesčiu dvaro svirne panemunėliečiams buvo parodytas vaidinimas „Dvylika brolių juodvarniais lakstančių“. Dainavo dėdė ir sunėnas Juozai. Vyresniosios kartos gimtojo krašto gyventojai yra teigę, kad gyvendami Kaune trys Juozai – Bieliūnas, Katelė ir Tūbelis ruošėsi gimtosios parapijos bažnyčiai padovanoti vargonus, bet karas sutrukdė. Jo paraginimu kun. J. Matelionis ėmėsi organizuoti dūdų orkestrą. Įkurtas orkestras, vadovaujamas vargonininko M. Levandavičiaus, koncertuodavo ne tik Panemunėlyje, bet ir kitose Rokiškio dekanato vietose. Juozas padėjo stiprinti gimtinės ekonomiką. Sunėnas Kazimieras Bieliūnas susitikimo metu ramiai dėstė savo mintis. Motinai Juozas davė pinigų nusipirkti karvę, arklį, padargus, padėjo užbaigti naujos trobos statybas. Kaimo žmonių nuostabai dėdė Juozas atvežė radijo imtuvą. Vakarais kalbančios dėžės klausytis ateidavo aplinkinių kaimų žmonės.

Atsisveikinęs su dainavimu jis nemėgo pasakoti apie buvusias darbovietes. Savo gebėjimus kraštietis pritaikė 1934 – 1938 m. dirbdamas Kauno radiofono direktoriumi. Buvo pradėti transliuoti įvairaus žanro muzikiniai koncertai. Vokalinių koncertų surengė 348, tiesiogiai transliuota operų 92 kartus, koncertai ir baleto muzika programoje užėmė beveik 200 valandų. „Mes manome, kad radijo programoje turi būti tam tikra dalis to, iš ko kiekvienas klausytojas rastų sau tinkamo ir patinkamo. Tai padaryti nelengva. Į laiškuose atsiunčiamus pageidavimus visada atsižvelgiame“. Taip savo darbą yra apibūdinęs buvusios įstaigos direktorius. J. Bieliūnas Kauno radiofoną yra apibūdinęs, kad per nepriklausomybės metus jis tapo rimta kultūros ir švietimo įstaiga. Lietuvos nacionalinis radijas netapo vien muzikinių programų transliavimo vieta. Valstybės radiofonas turėjo uždavinį skelbti išmanančių žmonių mintis“.

Laikraštyje „Trimitas“ randame istorinę žinutę: „Radiofono dir. J. Bieliūno iniciatyva Panemunėly, valsčiaus garbės piliečio J. Tūbelio pradžios mokykloje, buvo suruoštas vakaras – koncertas. Programą atliko radiofono menininkai T. Binkevičiūtė, N. Dukstulskaitė, VI. Motiekaitis, J. Saulevičius, K. Inčiūra ir vietos tautinių organizacijų choras. Į koncertą buvo atvykę iš Kauno LŠS vadas pulkininkas P. Saladžius ir radio direktorius J. Bieliūnas. Abu svečiai pasakė kalbas“. Tai buvo niekuo neįvertinama dovana gimtinei. Manoma, kad kraštietis padėjo surengti Panemunėlio Šaulių namų atidarymo vakarą 1938 metų rugsėjo 27 dieną. „Vakare naujai atidarytų namų salėje buvo vakaras, kurio programą atliko kauniečiai „Linksmieji broliai“ - V. Dimeika, J. Petrauskas, J. Siparis su akordionistu Dvarionu apdainavo ir vietos prašmatnybes“, rašoma ‚ “Trimito“ laikraštyje.

Buvęs operos solistas savo likusį gyvenimą atidavė pedagoginei veiklai. Nemėgo daug kalbėti, buvo santūrus, taktiškas, ramus žmogus. Iš mokinių reikalavo daug ir bet kokia kaina siekti savo tikslų.

Šeimą dainininkas sukūrė sulaukęs brandaus amžiaus. Vedė gydytoją Oną Ragaišienę. Karo metais gyveno šeimai priklausančiame Labunavos dvare, Kėdainių rajone. Čia jie priglaudė žydaitę Belą Gurnevičiūtę. Bieliūnai Belą pasiėmė iš Landsbergių šeimos, parūpino dokumentus. Mergina sakėsi esanti darbininkė ir glaudėsi netoli esančiame Bučiūnų dvare. Ji po kelių mėnesių sulaukė karo pabaigos. O. Bieliūnienė 1998 m. pripažinta Pasaulio Tautų Teisuole. Po mirties 2007 m. rugsėjo 12 d. J. Bieliūnas buvo apdovanotas Žūvančiųjų gelbėjimo kryžiumi.

1954 m. rudenį sūnėno Kazimiero Bieliūno šeimą pasiekė žinia, kad dėdė sunkiai serga. Dukterėčia P. Jakelevičienė dėdę spėjo aplankyti dar prieš mirtį. Tuo metu J. Bieliūnas jautėsi neblogai ir žadėjo atvykti į gimtinę. Po atsisveikinimo su Palmira praėjus dviem valandoms dainininkas mirė. Tai įvyko 1955 m. gegužės 18 d. 18 val. J. Bieliūnas palaidotas Kaune, Petrašiūnų kapinėse.

J. Bieliūno kūrybinė ir pedagoginė veikla savo savitu spinduliu švietė ir šviečia Lietuvos kultūrinėje erdvėje. Nebegrįš jau laikai, kai nuo skambių balsų atrodė, jog Ruopiškio šilo pušys linguoja.

Kauno menininkai ant namo, kuriame jis gyveno 1988 m. sausio 12 d. pakabino atminimo lentą.